text: 3800 fejrede 150 år med  Indre Mission
  09 oktober 2011 kl. 12.01
  150 år er ingen alder for en aktiv bevægelse. Det beviste over 3800 feststemte gæster, som lørdag fejrede Indre Missions jubilæum i Fredericia.
  Arrangørerne lukkede for tilmeldinger allerede den 13. september, men de mange, som siden er gået forgæves efter billetter, kunne til gengæld følge med på hjemmesiden jubi.indremission.dk, hvor hele jubilæumsfesten blev video-streamet live.
  Her kunne de følge med i masser af undeholdning, taler, sang og musik fra den store scene midt i hallen. Til gengæld måtte de nøjes med at se på, mens de 3800 satte tænderne i en lækker tre-retters festmenu, som blev serveret fra 36 buffeter i hallen.
  Jubilæumsfesten er Indre Missions største arrangement i årtier, og generalsekretær Thomas Bjerg Mikkelsen glæder sig over opbakningen.
  - Indre Mission har meget at byde på, og hele vores eksistensberettigelse er, at vi er en levende og aktiv missionsbevægelse, som er stærkt optaget af at møde alle mennesker med det kristne budskab, siger Thomas Bjerg Mikkelsen.
  